

**Sürgősségi indítvány!**

**Előterjesztés a Márai Látogatóközpont üzemeltetéséről**

**Tisztelt Közgyűlés!**

**A** Szépasszonyvölgyi Márai Aktív Turisztikai Látogatóközpont és Kalandpark (továbbiakban **Márai Látogatóközpont)** működtetését a létesítmény átadását követő években a folyamatos üzemeltető-váltás jellemezte.

Eger Megyei Jogú Város Önkormányzata Közgyűlésének döntése alapján 2017. augusztus 1-től az ÉMOP-2.1.1/B-09-2009-0004 azonosító számú pályázat részeként megvalósított Márai Látogatóközpont az átadása után a Média Eger Nonprofit Közhasznú Szolgáltató Kft. működtetésében volt.

A 369/2021. (VI.11.) sz. Polgármesteri határozat alapján a komplexum üzemeltetése átkerült az Agria Film Kft. tevékenységi körébe.

Az Önkormányzat és az Agria Film Kft. közötti üzemeltetési szerződés határozatlan időtartamra lett megkötve.

Az Önkormányzat számára az elkövetkezendő időszakban kiemelten fontos cél, hogy a tulajdonában álló vagyonelemek hasznosítása a funkcióhoz igazodóan a legköltséghatékonyabb módon valósuljon meg. Ennek részeként az ingatlanok kezelése tekintetében is profiltisztítást indokolt végrehajtani, és az eddigi széttöredezett hasznosítási struktúra újragondolására van szükség. Az önkormányzati cégcsoporton belül az ingatlanhasznosítási feladatokat elsődlegesen az EVAT Zrt. látja el, amely az ehhez szükséges műszaki-gazdasági-jogi szakmai háttérrel szervezeten belül rendelkezik, és a törzsházat irányító tulajdonos cégként a legoptimálisabban képes kihasználni a cégcsoport feladatellátásában rejlő szinergiákat is.

A fentiekben részletezett indokok alapján javaslom, hogy a Márai Látogatóközpont üzemeltetését 2025. január 1. napjától az EVAT Zrt. vegye át. A Társaság jelenleg is üzemeltetője a Szépasszonyvölgy közterületeinek, így a város idegenforgalmi szempontból egyik legfrekventáltabb területe egységes kezelés alá kerülhet.

A Kalandpark jelenlegi állapota önmagában mutatja, hogy a többszöri üzemeltető váltás, az átgondolt és jó gazda gondosságával történő üzemeltetés hiánya milyen következményekkel jár. Ez utóbbi létesítmény tekintetében egy részletes állapotfelmérés után lehetséges kidolgozni a felújítási koncepciót és újra nyitni a Kalandparkot.

A nemzeti vagyonról szóló 2011. évi CXCVI. tv. 11. § (17) bekezdés b) pontja és a Magyarország helyi önkormányzatairól szóló 2011. évi CLXXXIX. tv. 13. § (1) bekezdés 13. pontja alapján az üzemeltetési szerződés versenyeztetés nélkül megköthető.

Kérem a Tisztelt Közgyűlést, fogadja el a határozati javaslatokat.

Eger, 2024. december 18.

**Gulyás László s.k.**

alpolgármester

**Határozati javaslat (egyszerű többség):**

1. Eger Megyei Jogú Város Önkormányzatának Közgyűlése jóváhagyja Eger Megyei Jogú Város Önkormányzata és az Agria Film Kft. között fennálló, az Eger 3769/3 hrsz. alatti Szépasszonyvölgyi Márai Aktív Turisztikai Látogatóközpont, valamint az ahhoz tartozó Eger 7737/8 hrsz. alatti kalandpark működtetésére létrejött üzemeltetési szerződés közös megegyezéssel történő megszüntetését 2025. január 1. hatállyal. Közgyűlés felhatalmazza a Polgármestert az üzemeltetési szerződés megszüntetésének előkészítésére és aláírására.
2. Eger Megyei Jogú Város Önkormányzatának Közgyűlése a Polgári Törvénykönyvről szóló 2013. évi V. törvény (Ptk.) 3:112. § (3) bekezdése alapján a jelen határozatban foglalt tartalommal utasítja az EVAT Zrt. vezérigazgatóját, hogy az egyszemélyes tulajdonában álló Agria Film Kft. alapítói joggyakorlójaként a Ptk. 3:112. § (3) bekezdése alapján meghozott döntésével működjön közre a határozat 1.) és 2.) pontjai szerinti döntések határidőre történő végrehajtásában.
3. Eger Megyei Jogú Város Önkormányzatának Közgyűlése a nemzeti vagyonról szóló 2011. évi CXCVI. törvény 11. § (17) bekezdés b) pontja és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontja alapján jóváhagyja, hogy Eger Megyei Jogú Város Önkormányzata az EVAT Egri Vagyonkezelő és Távfűtó Zrt.-vel (székhelye: 3300 Eger, Zalár J. u. 1-3.; cg.: 10-10-020014; adószáma: 10592803-2-10) az Eger 3769/3 hrsz. alatti Szépasszonyvölgyi Márai Aktív Turisztikai Látogatóközpont, valamint az ahhoz tartozó Eger 7737/8 hrsz. alatti kalandpark működtetése céljából üzemeltetési szerződést kössön. A Közgyűlés felhatalmazza a Polgármestert az üzemeltetési szerződés előkészítésére és aláírására.

Felelős: Vágner Ákos polgármester

Juhász Éva Vagyongazdálkodási Iroda Vezetője

dr. Bánhidy Péter Vezérigazgató EVAT Zrt.

Berényi Tamás Agria Film Kft. ügyvezető

Határidő: 2025. január 31.